ג'ניפר טורול

ג'ניפר לינט טורול-ווטון (באנגלית: Jennifer Lynette Turrall-Wetton; נולדה ב-9 במאי 1960) היא שחיינית עבר אוסטרלית, אלופת עולם (קאלי 1975) ושיאנית עולם במשחים ל-800 מטר חופשי ול-1,500 מטר חופשי.

ביוגרפיה

שיאנית עולם
בתחרות שנערכה בסידני ב-9 בדצמבר 1973 בהיותה בת 13 וחצי קבעה טורול במשחה ל-1500 מטר חופשי שיא עולם חדש של 16:49.9 דקות, שיפור לשיא העולם בן ה-3 חודשים וחצי של ג'ו הרשברגר מארצות הברית (16:54.14 דקות). חודש לאחר מכן, באליפות ניו סאות' ויילס שנערכה בסידני ב-5 בינואר 1974 היא קבעה במשחה ל-800 מטר חופשי שיא עולם חדש של 8:50.1 דקות, שיפור לשיא העולם בן ה-4 חודשים של נובלה קליגאריס מאיטליה (8:52.97 דקות).

אלופת חבר העמים
במשחקי חבר העמים שנערכו בקרייסטצ'רץ', ניו זילנד, בפברואר 1974 זכתה טורול ב-4 מדליות, 1 זהב ו-3 כסף. מדליית זהב, במשחה ל-400 מטר חופשי בתוצאה של 4:22.09 דקות. מדליות כסף, במשחה ל-200 מטר חופשי בתוצאה של 2:06.90 דקות, במשחה ל-800 מטר חופשי בתוצאה של 8:58.53 דקות ובמשחה שליחות 4x100 מטר חופשי בתוצאה של 4:02.37 דקות. 

את שיאה העולמי במשחה ל-1500 מטר שיפרה טורול עוד 4 פעמים והעמידה אותו ב-25 באוגוסט 1974 על תוצאה של 16:33.94 דקות. שיא זה החזיק מעמד 3 שנים ונשבר על ידי אליס בראון מארצות הברית (16:24.60 דקות). 

באליפות קוקה קולה שנערכה בלונדון ב-31 במרץ 1975 קבעה טורול במשחה ל-800 מטר חופשי שיא עולם חדש של 8:43.48 דקות, שיפור לשיא של ג'ו הרשברגר (8:47.59 דקות). שיא זה החזיק מעמד שנה וחודשיים ונשבר על ידי פטרה תימר ממזרח גרמניה (8:40.68 דקות).

אלופת העולם
באליפות העולם שנערכה בסנטיאגו דה קאלי קולומביה בשנת 1975 זכתה טורול בשתי מדליות, זהב וכסף. מדליית זהב במשחה ל-800 מטר חופשי בשיא אליפות חדש של 8:44.75 דקות, לפני הת'ר גרינווד (8:48.88 דקות) ושירלי בבשוף (8:53.22 דקות), שתיהן מארצות הברית ומדליית כסף, במשחה ל-400 מטר חופשי בתוצאה של 4:17.88 דקות, אחרי שירלי בבשוף שקבעה שיא אליפות חדש של 4:16.87 דקות ולפני קאתי הדי מארצות הברית (4:18.03 דקות).

באולימפיאדת מונטריאול (1976) היא סיימה במקום שמיני במשחה ל-800 מטר חופשי בתוצאה של 8:52.88 דקות. נוסף לכך, היא סיימה במקום 14 במשחה ל-400 מטר חופשי בתוצאה של 4:21.33 דקות.

לאחר המשחקים האולימפיים פרשה טורול משחייה תחרותית בהיותה בת 16 עקב פציעות חוזרות.

תארים והישגים 
 טורול קבעה 7 שיאי עולם (5 במשחה ל-1500 מטר חופשי ו-2 במשחה ל-800 מטר חופשי).

ראו גם 

 התפתחות שיא העולם במשחה ל-800 מטר חופשי
 התפתחות שיא העולם במשחה ל-1500 מטר חופשי

קישורים חיצוניים

הערות שוליים 

אלופות עולם בשחייה
שיאניות עולם אוסטרליות: שחייה
שחייניות חופשי אוסטרליות
אוסטרליות שנולדו ב-1960
אוסטרלים שנולדו ב-1960